Renate Reinsve

Renate Hansen Reinsve (s. 24. marraskuuta 1987 Solbergelva) on norjalainen näyttelijä. Hän teki läpimurtonsa Joachim Trierin ohjaamassa elokuvassa The Worst Person in the World (2021), josta hän sai parhaan naisnäyttelijän palkinnon Cannesin elokuvajuhlilla sekä Amanda-palkinnonin parhaasta naispääosasta. Reinsve näytteli ennen elokuvauraansa teatterissa ja oli 2013–2015 kiinnitettynä Trøndelagin teatteriin ja 2016–2019 Det Norske Teatretiin. Trierin elokuvasta Sentimental Value hän oli ehdolla muun muassa Oscariin ja Golden Globeen.

 Nuoruus 
Renate Reinsve syntyi Solbergelvassa 1987. Hän kertoo olleensa nuorena perheen musta lammas, sillä hän oli lähtökohtaisesti aina kaikkea vastaan. Hän sai vanhempiensa rautakaupasta potkut, koska ei pystynyt esittämään innostunutta, ja partiotytöistä hänet erotettiin hänen rakennettuaan linnunpöntön, jossa oli liian monta ovea ja ikkunaa. Reinsven itsensä mukaan hän ei pystynyt lainkaan sopeutumaan sääntöihin.

Reinsve löysi jo nuorena teatterin tapana ymmärtää ihmisiä. Hän karkasi 17-vuotiaana kotoa ja suunnitteli menevänsä Costa Ricaan, mutta päätyi Edinburghiin, koska se oli ainoa taloudellisesti mahdollinen vaihtoehto. Hän oli ollut kaupungissa myös jo aiemmin Fringe-festivaaleilla. Reinsve muutti Osloon 18-vuotiaana.

 Opiskelu ja ura 
Reinsve valmistui 2012 Oslon taidekorkeakoulun kolmivuotisesta näyttelijäkoulutuksesta mutta päätti vielä jatkaa koulussa jatkokurssille vuodeksi 2012–2013. Reinsven ensimmäinen elokuva oli vuonna 2011 ollut Joachim Trierin Oslo, 31. august, jossa hän sanoi vain yhden lauseen. Reinsve jäi kuitenkin energiallaan Trierin mieleen, ja he ovat tehneet yhteistyötä myöhemminkin. Reinsven seuraava elokuva oli Kompani Orheim (2012).

Reinsve oli 2013–2015 kiinnitettynä Trøndelagin teatteriin ja vuodet 2016–2019 Det Norske Teatretiin. Hänellä oli Trøndelagin teatterissa muun muassa komedialliset roolit joulumusikaalissa Pähkinänsärkijä (2013) ja Kjærlighet uten strømperissä (2014). Sitten hän näytteli Henrik Ibsenin näytelmissä Når vi døde våkner (2014) ja Pikku Eyolf (2015) sekä Ofeliaa William Shakespearen näytelmässä Hamlet (2015). Reinsve voitti Hedda-palkinnon parhaasta naissivuosasta näytelmästä Vanhan naisen vierailu (2014). Hän oli ehdolla myös näytelmästä Når vi døde våkner.

Det Norske Teatretin lavalla Reinsve oli mukana monissa suurtuotannoissa, kuten näytelmässä Andre verdskrigen – Natt i verda (2016) ja musikaalissa Påfuglen. Hän oli mukana myös Runo-Eddaan pohjautuvassa Jon Fossen näytelmässä Edda (2017) sekä Johannes Holmen Dahlin ohjaamassa Antigoneessa (2018). Reinsvellä oli päärooli näytelmässä Lisa Lies Mare (2019), missä hän näytteli mytologisen Medeia-hahmon eri versioita.

Reinsve suunnitteli vuonna 2017 jo lopettavansa uransa, koska teatterista oli hankala saada toimeentuloa. Hän mietti alkavansa puusepäksi tai urakoitsijaksi. Sitten Joachim Trier soitti hänelle ja kertoi tekevänsä Eskil Vogtin kanssa käsikirjoitusta, jonka pääosaan he ajattelivat häntä. The Worst Person in the World (2021) oli Reinsven läpimurtoelokuva. Hän voitti roolista ensimmäisenä norjalaisena Cannesin elokuvajuhlien parhaan naisnäyttelijän palkinnon 2021 sekä Amandan parhaasta naispääosasta.

Reinsve näytteli 2024 Sebastian Stanin kanssa pääosaa elokuvassa A Different Man. Hän kuvasi samana vuonna Apple TV:lle sarjan Presumed Innocent. Reinsve koki tämän jälkeen, ettei käsikirjoitettu televisio ollut häntä varten. Se on hänestä liian kaavamaista, eikä siinä ole tarpeeksi yllätyksellisyyttä.

Reinsve näytteli vuonna 2025 pääosaa Trierin draamaelokuvassa Sentimental Value. Tämä käsikirjoitti roolin niin, että voisi antaa Reinsvelle enemmän haasteita tunteellisesti painavalla osalla. Sentimental Value'' on saanut paljon tunnustuksia, ja se voitti esimerkirki Euroopan elokuva-akatemian vuoden elokuvan palkinnon. Reinsve voitti myös Euroopan elokuva-akatemialta parhaan naisnäyttelijän palkinnon. Hän on ollut ehdolla lisäksi Oscariin, Baftaan ja Golden Globeen.

Lähteet

Aiheesta muualla



Luokka:Norjalaiset näyttelijät
Luokka:Vuonna 1987 syntyneet
Luokka:Elävät henkilöt